Kaapse bendeleier sit lankGeorge “Geweld” Thomas Foto: Thomas Holder, EWN George “Geweld” Thomas, leier van die 28’s-bende in Bishop Lavis, is Woensdag tot sewe keer lewenslange tronkstraf gevonnis. Geweld is vroeër vandeesmaand skuldig bevind op 52 aanklagte waaronder moord, poging tot moord, uitbuiting, sameswering om moord te pleeg en die bestuur van ŉ kriminele bende. Sy 16 medebeskuldigdes is ook swaar gestraf waarvan agt beskuldigdes ook tot lewenslange tronkstraf gevonnis is vir moord. Meer as 50 polisiebeamptes was in die hof en beamptes van die departement van korrektiewe dienste is binne en buite die hofsaal ontplooi. Almal is deeglik deursoek voordat hulle toegelaat is. Delekile Klaas, provinsiale kommissaris van die departement, het gesê owerhede sal “Die Nommer vernietig” binne en buite die tronk. Die nommerbende het die Suid-Afrikaanse tronkstelstel geïnfiltreer en talle persone is oortuig dat die bende ook sonder vervolging binne die gevangenis optree. Dertien staatsgetuies is tydens die maraton-vyf-jaar-verhoor vermoor. Hishaam Mohamed van die departement van justisie het egter gesê die persone het self die getuiebeskermingsprogram verlaat. Regter Chantel Fortuin het in haar uitspraak gesê Geweld het meer as 33 000 telefoonoproepe uit sy enkelsel gemaak. Sy het gesê dit is skokkend en dui op korrupsie in die tronkstelsel.